b'\n_START_ARTICLE_\nTupolev Tu-104\n_START_PARAGRAPH_\nTu-104 (pagal NATO kodifikacij\xc4\x85 Camel)\xc2\xa0\xe2\x80\x93 pirmasis tarybinis ir tre\xc4\x8diasis pasaulyje reaktyvinis keleivinis l\xc4\x97ktuvas (po brit\xc5\xb3 De Havilland Comet ir kanadie\xc4\x8di\xc5\xb3 Avro Jetliner).\n_START_SECTION_\nL\xc4\x97ktuvo gamybos istorija\n_START_PARAGRAPH_\nL\xc4\x97ktuvo modelis prad\xc4\x97tas kurti 1954\xc2\xa0m. liepos m\xc4\x97n. bombone\xc5\xa1io Tu-16 baz\xc4\x97je (naudotas padidinto diametro fiuzelia\xc5\xbeas, variklio gondola, va\xc5\xbeiuokl\xc4\x97, fiuzelia\xc5\xbeo apa\xc4\x8dion perkelti sparnai)._NEWLINE_Pirmasis Tu-104 skrydis \xc4\xafvyko 1955\xc2\xa0m. bir\xc5\xbeelio 17 d., o lapkri\xc4\x8dio 5 d. \xc4\xaf or\xc4\x85 pakilo pirmasis serijin\xc4\x97s gamybos l\xc4\x97ktuvas. 1956\xc2\xa0m. rugs\xc4\x97jo 15 d. Tu-104 skrido pirmuoju reguliariu reisu Maskva-Omskas-Maskva, pakeisdamas iki tol naudot\xc4\x85 l\xc4\x97ktuv\xc4\x85 Il-14 ir sutrumpindamas skryd\xc5\xbeio laik\xc4\x85 nuo 13 val. 50 min. iki 7 val. 40 min._NEWLINE_Charkovo, Omsko ir Kazan\xc4\x97s aviacijos gamyklose buvo pastatytas 201 \xc4\xafvairi\xc5\xb3 modifikacij\xc5\xb3 Tu-104 l\xc4\x97ktuvas. Gamyba nutraukta 1960\xc2\xa0m. \xc5\xa0iais l\xc4\x97ktuvais perve\xc5\xbeta apie 90 milijon\xc5\xb3 keleivi\xc5\xb3.\n_START_SECTION_\nValdymas\n_START_PARAGRAPH_\nPalyginus su v\xc4\x97lesniais laineriais Tu-104 buvo sunkus, skrydyje nestabilus, link\xc4\x99s pavojingiems auk\xc5\xa1\xc4\x8dio \xc5\xa1uoliams (staigus neplanuotas kilimas, po to staigus pikravimas \xc5\xbeemyn) ir sunkiai valdomas. Neretai nepavykdavo i\xc5\xa1laikyti rekomenduojamo 225\xe2\x80\x93250 km/val t\xc5\xabpimo grei\xc4\x8dio ir l\xc4\x97ktuvas t\xc5\xabpdavo 270\xe2\x80\x93300 km/val grei\xc4\x8diu. Ma\xc5\xbeiau pakraut\xc4\x85 l\xc4\x97ktuv\xc4\x85 b\xc5\xabdavo sunku nuleisti paskutinius metrus, jis buvo link\xc4\x99s net\xc5\xabpdamas skl\xc4\x99sti vir\xc5\xa1 nusileidimo tako. Navigacin\xc4\x97 \xc4\xafranga irgi dar nebuvo tobula. Skryd\xc5\xbeio saugumas labai daug priklaus\xc4\x97 nuo pilot\xc5\xb3 meistri\xc5\xa1kumo ir patirties.\n_START_SECTION_\nEksploatacija\n_START_PARAGRAPH_\n1956\xe2\x80\x931958\xc2\xa0m. d\xc4\x97l \xc4\xafvykusi\xc5\xb3 avarij\xc5\xb3 pristabd\xc5\xbeius Comet skryd\xc5\xbeius, Tu-104 buvo vieninteliai pasaulyje eksploatuojami reaktyviniai oro laineriai._NEWLINE_Kelevinius Tu-104 naudojo tik Aeroflot ir tuometin\xc4\x97s \xc4\x8cekoslovakijos aviakompanija \xc4\x8cSA. D\xc4\x97l konstrukcijos tr\xc5\xabkum\xc5\xb3 ir keleivini\xc5\xb3 reaktyvini\xc5\xb3 l\xc4\x97ktuv\xc5\xb3 eksploatacijos patirties stokos buvo daug \xc5\xa1io modelio l\xc4\x97ktuv\xc5\xb3 incident\xc5\xb3 ir avarij\xc5\xb3: pilotai tur\xc4\x97jo sunkum\xc5\xb3 leid\xc5\xbeiantis, neveikdavo varikliai ir prietaisai. Tod\xc4\x97l Tu-104 buvo gaminami tik penkerius metus, nors reguliar\xc5\xabs skryd\xc5\xbeiai vyko iki 1979\xc2\xa0m., o karin\xc4\x97se oro paj\xc4\x97gose\xc2\xa0\xe2\x80\x93 iki 1981\xc2\xa0m._NEWLINE_Katastrof\xc4\x85 patyr\xc4\x97 37 \xc5\xa1io tipo l\xc4\x97ktuvai (18 proc. nuo pagamint\xc5\xb3 laineri\xc5\xb3), \xc5\xbeuvo 1147 keleiviai. Tai\xc2\xa0\xe2\x80\x93 blogiausias rodiklis tarp vis\xc5\xb3 serijini\xc5\xb3 tarybini\xc5\xb3 keleivini\xc5\xb3 l\xc4\x97ktuv\xc5\xb3. I\xc5\xa1 \xc5\xa1e\xc5\xa1i\xc5\xb3 \xc4\x8dekoslovak\xc5\xb3 \xc4\xafsigyt\xc5\xb3 Tu-104 sudu\xc5\xbeo trys l\xc4\x97ktuvai. Ta\xc4\x8diau nors pagal \xc5\xa1i\xc5\xb3 dien\xc5\xb3 standartus l\xc4\x97ktuvas buvo nepatikimas, jis buvo tiek pat patikimas kiek ir kiti to meto reaktyviniai keleiviniai l\xc4\x97ktuvai.'